ওয়াশিংটনে ইসরায়েলি দূতাবাসের সামনে গায়ে আগুন দিলেন মার্কিন সেনা
যুক্তরাষ্ট্রের ওয়াশিংটনে ইসরায়েলি দূতাবাসের বাইরে মার্কিন বিমান বাহিনীর এক সদস্য রোববার নিজের গায়ে আগুন ধরিয়ে দিয়েছেন। গতকাল রোববার স্থানীয় সময় দুপুরে এ ঘটনা ঘটে।
বার্তা সংস্থা এএফপির প্রতিবেদনে বলা হয়েছে, কর্মকর্তার বলছেন, গাজায় ইসরায়েলি হামলার প্রতিবাদে নিজের গায়ে আগুন দিয়েছেন ওই বিমান বাহিনীর সদস্য।
বিমান বাহিনীর একজন মুখপাত্র জানান, ওই ব্যক্তি বিমান বাহিনীর একজন সক্রিয় সদস্য, তবে এ বিষয়ে বিস্তারিত জানাননি তিনি।
যুক্তরাষ্ট্রের সিক্রেট সার্ভিস কর্মকর্তা, ডিসি ফায়ার ও ইএমএস অনলাইন পোস্টে জানায়, আগুন নেভানোর পর ওই ব্যক্তিকে স্থানীয় একটি হাসপাতালে নিয়ে যাওয়া হয়েছে। মেট্রোপলিটন পুলিশ ডিপার্টমেন্টের এক মুখপাত্র জানিয়েছেন, তার অবস্থা আশঙ্কাজনক।
স্থানীয় পুলিশ ও গোয়েন্দা সার্ভিস ঘটনার তদন্ত করছে বলে রয়টার্সের প্রতিবেদনে বলা হয়েছে।
মার্কিন গণমাধ্যমের খবরে বলা হয়, লাইভ ভিডিও স্ট্রিমিংয়ে এসে ওই ব্যক্তি নিজের গায়ে আগুন দেওয়ার আগে 'ফ্রি প্যালেস্টাইন' এবং 'গণহত্যার সঙ্গে জড়িত হবেন না' বলে জানান।
গাজায় গত অক্টোবর থেকে ইসরায়েলের হামলায় এ পর্যন্ত প্রায় ৩০ হাজার মানুষ প্রাণ হারিয়েছে।

যুক্তরাষ্ট্রের ওয়াশিংটনে ইসরায়েলি দূতাবাসের বাইরে মার্কিন বিমান বাহিনীর এক সদস্য রোববার নিজের গায়ে আগুন ধরিয়ে দিয়েছেন। গতকাল রোববার স্থানীয় সময় দুপুরে এ ঘটনা ঘটে।